પછી વિલિયમ મૅક્લિનની પ્રેસ કોન્ફરન્સમાં તેણે સુરજને જોયો ત્યારે નવાઈ લાગી હતી. બીજા દિવસે વિલિયમનું અપહરણ થયાની વાત આવી અને મધરાત પછી હોસ્પિટલમાં ય હુમલો થયો એટલે તેણે મનોમન તાર જોડવા માંડ્યા અને તેને પાક્કી ખાતરી થઈ ગઈ કે માન્જોના ગામમાં જોયેલા પાળિયા, આર્થર મૅક્લિન, પ્રેસ કોન્ફરન્સમાં સુરજની હાજરી અને વિલિયમ મૅક્લિન પર થતાં હુમલા આ બધું જ એકમેક સાથે જોડાયેલું છે.